
Comença la història dels amors 
i de la vida del cavaller Paris i de Viana, 
filla del delfí de França


Regnava el gran emperador Carles, rei de França, fill del rei Pipí, que va foragitar els moros d’Hispània i va acabar amb la senyoria cruel dels infidels en aquella terra. En aquell temps, era delfí de la ciutat de Viana un baró noble que es deia Godofré de Lançó, del llinatge reial de l’emperador, que l’estimava molt. El baró tenia per muller una dona molt distingida anomenada Viana, filla del comte de Flandes, discreta i virtuosa. Després d’haver estat set anys sense concebre cap infant, la dona va donar a llum una filla molt bella, el naixement de la qual va ser molt celebrat. Van anomenar-la Viana. I van fer criar l’infant a una dona noble que tenia una filla que es deia Isabel, de manera que Isabel es va criar al servei de Viana.

La tal Viana va créixer en tanta bellesa i coneixements de lletres i de música que era una meravella i se la servia en tot tal com ella disposava.

En terres del delfí hi vivia un home noble i de gran llinatge que es deia senyor Jacobo i que només tenia un fill anomenat Paris, en qui havia dipositat totes les seves esperances. Paris sabia cantar i tocar molt bé i, als setze anys, era emprenedor i valent com pocs. Vestia amb tanta elegància i es proveïa de tot el que calia per a la guerra i la caça que fins i tot n’hauria estat satisfet un rei. I per això l’emperador i el delfí n’estaven molt, d’ell.

Paris era molt amic del fill d’un cavaller que es deia Eduardo. Tots dos tenien la mateixa edat i s’estimaven molt. Els dos nois eren músics excel·lents i cantaven molt bé, sobretot Paris. Eduardo estava molt enamorat d’una dona noble del comtat de Brabant. Paris, en canvi, no s’interessava per cap noia perquè feia un any que s’havia encaterinat de Viana, la filla del delfí i, com més temps passava, més es delia per ella. Però, com que ella era d’un estament superior, havia decidit treure-se-la del cap. Mentrestant, Viana no s’havia adonat de les intencions de Paris, perquè el jove no gosava mostrar-les, a diferència dels altres barons que contínuament feien fets d’armes per festejar-la.

De nit, Paris i Eduardo anaven en secret cap a la part de la casa on dormia la bella Viana i hi tocaven i cantaven meravellosament. El delfí, la seva muller i Viana se’n delectaven. Aleshores el delfí va voler saber qui eren i va organitzar un gran convit per a tots els músics. Tanmateix, com que no hi van anar aquells per als quals es feia la festa, es va enutjar. Quan Viana va veure que al convit no hi eren els que cada vespre acudien sota la finestra de la seva cambra, va comentar a Isabel:

—¿Com pot ser que cada nit vinguin aquí músics tan virtuosos i no sàpiga qui són? Crec que venen per festejar-me.

El delfí, per complaure sa filla Viana, va ordenar que deu homes armats s’amaguessin a prop d’on aquells solien tocar i que, quan haguessin cantat, els portessin davant d’ell. Quan es va fer de nit, Paris i Eduardo van anar al lloc habitual amb un mosso jovenet que els portava els instruments i van tocar molt millor del que acostumaven a fer-ho. En acabat, els deu homes s’hi van acostar i els van dir que havien de presentar-se davant del delfí. I Paris va dir a Eduardo:

—Ja veus en quin punt som, i em dol que t’enutgin per culpa meva. En realitat, m’estimo més la mort que acudir davant del delfí, així que digues què vols fer. Hem de protegir el mosso com a nosaltres mateixos, perquè per ell ens descobririen.

Eduardo va contestar:

—No t’amoïnis per mi més que per tu mateix.

Llavors Paris va respondre als deu homes:

—Senyors, deixeu-nos marxar, que nosaltres estem al servei del senyor delfí i l’honorem, però ara no ens presentarem davant seu.

Els deu homes van insistir que tenien l’obligació d’anar-hi. I així va ser com Paris i Eduardo van entendre que haurien de barallar-s’hi. Van agafar les espases i es van defensar tan valerosament que ells i el mosso jovenet se’n van tornar sense cap ferida, mentre que van deixar els deu homes molt malparats.

Quan es va fer de dia, els deu homes van anar a veure el delfí i li van explicar, avergonyits, el dany que els havien fet. En saber-ho, el delfí es va enfadar molt i va manar que aquella nit hi anés tanta gent que bé en devien ser un centenar. Però Paris no hi va tornar més i va mantenir en secret aquella qüestió. A Viana li va recar molt no conèixer la identitat dels que tocaven i se’n va enamorar tant que només parlava d’ells. D’ençà d’aquella nit, Paris va decidir apartar-se’n perquè va adonar-se que era massa perillós descobrir l’amor que sentia per Viana. De manera que anava cada dia a casa del bisbe de Sant Llorenç i amb ell passava moltes estones capficat.


Com que Viana estava trista perquè no havia descobert qui eren els músics, el delfí va organitzar un torneig per animar-la. Per convocar-lo, va enviar a dir per tot França i Anglaterra que tots els barons o cavallers que volguessin fer actes de cavalleria per amor d’una dama anessin a la ciutat de Viana el primer de maig, atès que Viana, la filla del delfí, premiaria amb un escut de cristall i una diadema seva el cavaller més fort del torneig. Un cop es va haver escampat la notícia per França i Anglaterra, la major part dels barons es van preparar per participar-hi, especialment aquells que estaven enamorats de Viana: Felip de Borbó, nebot del rei de França; Eduardo, nebot del rei d’Anglaterra; Antoni, fill del comte de Provença; el comte Isnaldo; Assallon, nebot del comte de Provença; Girardo, fill del marquès de Montferrat; Lançó, fill del duc de Gaunes. Aquests set barons, juntament amb molts d’altres, van anar-hi ben armats perquè estimaven Viana.

Quan Paris va veure els preparatius d’aquella festa tan noble, va decidir seguir el consell d’Eduardo i anar-hi en secret. Així, van fer-se portar cavalls i fabricar selles i armes amb escuts d’armes blancs. Aquells dies, el delfí va celebrar un convit en honor dels barons que havien arribat per al torneig. Hi va haver músics que van tocar tota mena d’instruments, però a Viana tot li semblava poc perquè es recordava d’aquells que l’havien enamorada.

Va arribar el dia del torneig i tothom es va preparar com és costum. Va sortir la il·lustríssima Viana en companyia de la seva mare, servida per molts cavallers i dames. Anava vestida a la moda francesa: unes sandàlies delicades de vellut verd, un vestit llarg de domàs grisenc que duia un dibuix brodat de rams de fenc, amb incrustacions de maragdes a les fulles, i balaixos i robins a les flors, ricament decorat, i per tota la vora de la faldilla i del cabeç hi havia una inscripció brodada en lletres d’or on es llegia:


Té la fe poder tan gran

sobre nostra voluntat

que l’esforça més que el grat.



El vestit tenia una gran faldilla de brocat carmesí morat, que li aguantava una dama. El cap l’adornava una cinta i al braç hi duia la diadema per premiar el guanyador d’aquella festa.

Tot seguit van arribar Paris i Eduardo amb armadures d’acer i es van situar en un lloc discret sense que ningú els reconegués.

Abans del torneig, el delfí va manar que tots els cavallers desfilessin pel camp de batalla. Llavors Viana va preguntar a Isabel:

—¿Què et semblen aquests cavallers? ¿Quin fa més per a mi?

Isabel va contestar:

—Aquell que porta la corona d’or o el que duu el lleó blau cel em semblen millors que els altres.

Va replicar Viana:

—Amiga, m’inclino més per aquells que no porten cap senyal a l’escut d’armes.

Quan tots els cavallers van ser a punt, el primer de prendre les armes va ser aquell de la corona d’or, a qui va sortir a l’encontre un altre cavaller. Les llances dels dos cavallers van topar amb tanta força que es van trencar. Aleshores la batalla va continuar amb les espases i va ser tan sagnant que molts dels cavallers que lluitaven van caure a terra. Bona part van tornar animosament a les selles i tots ells s’esforçaven per ser mereixedors de conquerir l’honor del torneig. Al vespre, molts dels cavallers estaven cansats, però Paris encara colpejava amb tanta força com ho havia fet al matí i ningú no gosava escometre’l. A la fi del torneig es va fer un gran honor al cavaller desconegut de les armes blanques. El van acompanyar al cadafal del delfí i li van lliurar l’escut de cristall. Tot seguit, Paris se’n va tornar en secret amb Eduardo. El jove cavaller anava sovint a casa del bisbe de Sant Llorenç sense revelar res, tot esperant què se’n diria.

El delfí frisava per saber qui era el cavaller que hi havia anat d’incògnit. I els cavallers van tornar-se’n parlant de la bellesa corprenedora de Viana i de la seva discreció, fins a tal punt que hi va haver friccions entre els barons. Aquells que

